Al-Basjir nie dan in SAOmar al-Basjir, president van Soedan Die Soedanese ambassade in Pretoria het gesê die land se eerste visepresident, Bakri Hasan Saleh, sal die Soedanese afvaardiging lei. Saif Ahmed, woordvoerder van die ambassade, het gesê al-Basjir is tans baie besig met baie belangrike plaaslike kwessies en dat hy onlangs aan drie forums deelgeneem het. Hoewel Ahmed se verklaring daarop gedui het dat al-Basjir nie die Focac-beraad sal kan bywoon nie weens ander verpligtinge, het amptelike bronne aangedui dat die Suid-Afrikaanse en Chinese regerings hom versoek het om nie die beraad by te woon nie. Al-Basjir het in Junie vanjaar vir ŉ opskudding gesorg toe hy Suid-Afrika besoek het om die Afrika-Unie se beraad by te woon. Die Pretoriase hooggeregshof toe gelas hy moet in hegtenis geneem word, net voordat hulle gehoor het hy het reeds die land verlaat. Basjir word beskuldig van oorlogsmisdade, misdade teen die mensdom en volksmoord in Soedan se westelike Darfoer-gebied. Twee lasbriewe vir sy inhegtenisneming is in 2009 en 2010 uitgereik. As ŉ lid van die internasionale strafhof, is Suid-Afrika verplig om Basjir aan die hof uit te lewer. Die ANC het hierna versoek dat Suid-Afrika van die Internasionale Strafhof moet onttrek.